  Виталий Пронин Кун Дума туэ тулыс сессиезлы йылпумъянъёс лэсьтӥз. Отын вераськыкуз, парламентлэн кивалтӥсез Вячеслав Володин, нимысьтыз саклык висъяз пенсиос сярысь законэ ӵектэм воштонъёслы. Вячеслав Володин малпамъя, калыклэн улон-вылонэныз юн герӟаськем туж шуг ужпумез митингъёсын тупатыны уз пӧрмы. Пенсиосъя законэз, ваньмыныз кенешыса, тупатъяно. Та юанэз калкен эскеронлэсь палэнскыны уг яра. Пенсие потон арлыдэз воштон сярысь гинэ вераськыны уг яра, шуэ Кун Думалэн кивалтӥсез. Одно ик кенешоно вуоно пенсиос но пособиос, ужъя законъёс пумысен. Котькинлэсь юа - нокинлы уз яра пенсиосъя туала югдур. Тросэзлэн пенсизы пичи. Улыны уксёзы уг тырмы. Люкаськемъёслы со тодазы вайытӥз, макем секыт югдур вал кӧня ке аръёс талэсь азьло, кыӵе ӝеганъёс вал пенсиос тыронэн. Ужпумез сэрттыны-пертчыны кулэ. Ас эрказ лэзьыны кышкыт, шуэ Вячеслав Володин. Туннэ пенсиос сярысь законэ ӵектэм воштонъёсын законлэн проектэз улосвылъёсы эскерыны келямын. 24-тӥ куарусёнозь отчы ватсанъёс, тупатонъёс дасяны луонлык сётэмын. Документэз 2-тӥ лыдӟонын эскерыку, лыдэ басьтозы интыосысь вуэм дэмланъёсты но. Сергей Захаров Туспуктэм: duma.gov.ru  